Hoërskoolleerder geskors oor ‘k-woord’Die Pietermaritzburg Girls’ High School. Foto: http://www.ghspmb.co.za/ ŉ Leerder van ŉ bekende meisieskool in KwaZulu-Natal is geskors nadat sy na bewering die k-woord in ŉ selfoonstemboodskap gebruik het. Kwazi Mthethwa, woordvoerder van die provinsiale LUR vir onderwys, het aan Maroela Media bevestig die leerder van Pietermaritzburg Girls’ High School is Dinsdag geskors. Hy wou egter nie mediaberigte bevestig dat die leerder in gr. 11 is nie. “Ons ondersoek na die saak sal al hierdie besonderhede aan die lig bring,” het hy gesê. Die leerder het glo op ŉ stemboodskap ŉ groep meisies by die skool die k-woord toegesnou omdat hulle nie haar naam korrek kon uitspreek nie. Die stemboodskap is wyd op sosiale media versprei en het sodoende onder die owerhede se aandag gekom. Mthethwa het gesê die departement het besluit om die leerder te skors hangende die uitkoms van ŉ ondersoek na die voorval. Afhangend van die bevindinge van die ondersoek sal daar besluit word of die leerder dissiplinêr verhoor sal word. “Ons wil nie die ondersoek benadeel deur dit onnodig aan te jaag nie. Dit word as ŉ dringende saak hanteer, maar dit is nie moontlik om nou te sê wanneer die bevindinge beskikbaar sal wees nie. Die ondersoekverslag sal so gou as moontlik afgehandel word,” het hy gesê. Mthethwa het gesê die departement sal later ŉ volledige verklaring oor die saak uitreik. Die Pietermaritzburg Girls’ High School het intussen in ŉ verklaring gesê hy kan nie die identiteit van die leerder bekendmaak nie, aangesien sy minderjarig is. Volgens die skool het ŉ beampte van die departement en die voorsitter van die skool se beheerliggaam die leerders Maandag toegespreek en verduidelik watter stappe gedoen sal word. “Al die korrekte prosedures en dissiplinêre optrede word gevolg,” lui die verklaring. “Die beheerliggaam van die skool wil dit duidelik stel dat die skool geen rassisme van enige aard duld nie. Ons bevorder uitdruklik menswaardigheid en gelykheid. Ons veroordeel ten sterkste die rassistiese taalgebruik in die stemboodskap wat versprei word. Ons is besig om in samewerking met die provinsiale onderwysdepartement die saak met die dringendheid en belangrikheid te hanteer wat dit verdien.” Die voorval is intussen wyd op sosiale media veroordeel en daar is selfs ŉ petisie opgestel teen rassisme by die skool.